Vålerenga stormer videre
Seieren betyr at Vålerenga er øverst på tabellen med 34 poeng, mens Lørenskog på 2.-plass har 27 poeng. Brødrene Lars Erik og Knut Henrik Spets ga Lørenskog ledelsen 2-0 før hjemmelaget fikk områdd seg. Jesper Hoel og Fredrik Csisar ordnet 2-2, før Lørenskog igjen tok ledelsen. Denne gangen ved Wacey Rabbit. På tampen av sisteperioden ble som så ofte før Justin og Tyler Donati viktige for hjemmelaget. Justin laget 3-3, med tvillingbroren Tyler og Morten Ask som assistenter. 4-3 kom ved Anders Hilt Jørgensen, da var Donati-brødrene assistenter. 5-3-målet var Fredrik Csisars andre i kampen. - Vi var passive i første periode, men tok mer og mer over, og Lørenskog så slitne ut. Vi er strålende fornøyd, sa Vålerenga-trener Stig Johansen til TV 2 Sporten. Han ledet VIF siden Espen Knutsen var ute med karantene. Stavanger er poenget bak Lørenskog på tabellen. Torsdag vant fjorårets serie- og NM-mester 2-1 hjemme mot Lillehammer. Joackim Eidsæther fikset seiersmålet. NHL-proffen Jack Skille ordnet sine to første mål for Rosenborg, men det var Frisk Asker som vant 4-3 etter forlengning. Craig Schira scoret Frisk Askers mål i forlengningen. Sparta Sarpsborg ledet 5-2 over Tønsberg før de nyopprykkede fra Vestfold utlignet til 5-5 helt på tampen. Det kom ingen mål i forlengningen, men Henrik Malmström satte den avgjørende straffen slik at hjemmelaget vant 6-5. Stjernen tapte 4-6 hjemme for Storhamar.
Vålerenga trygget serieledelsen i eliteserien i ishockey etter at rivalen Lørenskog ble slått 5-3 i toppkampen på Jordal Amfi torsdag kveld.